શિવાકાશીમાં જન્મેલી શ્રીદેવીનું મૂળ નામ શ્રી અમ્મા યંગર અયપ્પન હતું. ચાર વર્ષની વયે તામિલ ફિલ્મમાં ભગવાન મુરુગનની ભૂમિકા ભજવનાર શ્રીદેવી પર ભગવાનની એવી કૃપા વરસી કે તે સાઉથની જ નહિ, બોલીવુડની સુપરસ્ટાર બની ગઈ. શ્રીદેવીને મલયાલમ ફિલ્મ ‘પુમબત્તા’ (1971) માટે કેરળ સ્ટેટ ફિલ્મ એવોર્ડથી સન્માનિત કરવામાં આવી હતી. તેણે તામિલ, તેલુગુ, મલયાલમ ફિલ્મોમાં અભિનય આપ્યો હતો, જેના માટે તેને અસંખ્ય એવોર્ડથી નવાજવામાં આવી હતી. તામિલ ફિલ્મોમાં 13 વર્ષની વયે ‘મુંદરુ મુડિસુ’માં મુખ્ય ભૂમિકા ભજવનાર શ્રીદેવીએ અભિનયક્ષેત્રે 50 વર્ષ પૂર્ણ કર્યા હતા. તેની છેલ્લી ફિલ્મ ‘મોમ’ 300મી ફિલ્મ હતી. ફિલ્મ ‘મોમ’માં શ્રીદેવીનો અભિનય વખણાયો હતો.